ขอสอบถามคุณหน่อยนะคะ กรณีเพื่อน : หลังทานข้าวมื้อบ่าย หรือมื้อเย็นเสร็จ ก็จะปวดท้องถ่ายท้องเข้าห้องน้ำทันที (ส่วนใหญ่จะท้องเสีย) และบ่อยครั้งที่ทานอาหารร่วมกับดื่มน้ำเป๊ปซี่ตลอด เป็นมาประมาณ 2-3 เดือนแล้วมั้งคะ เป็นอาการผิดปกติอะไรหรือไม่คะ เพราะส่วนตัวหนูเอง ทานเหมือนกันดื่มเป๊ปซี่เหมือนกัน แต่ไม่ได้ท้องเสียทันที (มีบ้างนาน ๆ ครั้ง เช่น ทานหมูกระทะแล้วดื่มเป๊ปซี่) แต่เพื่อนจะเป็นทุกมื้อเลยค่ะ รบกวนคุณด้วยนะคะ
สวัสดีค่ะ อาการปวดท้อง ท้องเสีย เกิดหลังการรับประทานอาหารบางประเภทนั้น อาจจะเกิดได้ในผู้ที่มีภาวะลำไส้แปรปรวน ซึ่งอาจมีทั้งท้องเสียเด่นหรือท้องผูกเด่น เป็นภาวะความผิดปกติของการบีบตัวของลำไส้แบบเรื้อรัง สาเหตุอื่นๆเช่น การไม่มีน้ำย่อยในอาหารบางชนิด หรือเป็นจากอาหารที่รับประทานเข้าไปไม่สุกสะอาดและทำให้มีลำไส้อักเสบหรือติดเชื้อจนเกิดการท้องเสียตามมาหากเป็นมาเรื้อรัง ร่วมกับพอถ่ายแล้วอาการปวดท้องจะดีขึ้นทันทีนั้น อาจจะเป็นภาวะลำไส้แปรปรวนได้เช่นกัน แต่ควรตัดเรื่องการอักเสบหรือติดเชื้อของลำไส้ไปก่อน ควรรับประทานอาหารที่อ่อนๆสุกสะอาด หลีกเลี่ยงอาหารใดๆที่กระตุ้นให้มีอาการ ดื่มน้ำเปล่าสะอาดมากๆหากท้องเสียออกมาเยอะ และสังเกตอาการ ถ้าอาการยังคงเป็นมากต่อเนื่อง ถ่ายเหลวจนอ่อนเพลีย ปวดท้องมาก ถ่ายแล้วไม่ทุเลา เริ่มมีไข้สูงร่วมด้วย ควรไปพบแพทย์